\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Saopćenje za javnost

Br. dok. 556-B/18

ŠESTA SARAJEVO UN SEDMICA MEĐUVJERSKOG SKLADA U SVIJETU

Sarajevo, 1–7. februar/veljača 2018. godine

**Javna rasprava**

***Izazovi bosanske društvene pluralnosti***

**3. februar/veljača (subota) 2018. godine**

**početak u 19:00 sati**

**Velika dvorana Općine Stari Grad Sarajevo**

Međunarodni forum Bosna će, u saradnji s Općinom Stari Grad Sarajevo u okviru programa Šesta Sarajevo UN sedmica međuvjerskog sklada u svijetu, organizirati javnu raspravu Izazovi bosanske društvene pluralnosti. Rasprava će biti održana 3. februara/veljače (subota) 2018. godine, s početkom u 19:00 sati, u velikoj dvorani Općine Stari Grad Sarajevo (Zelenih beretki br. 4).

Uvodni govornici ove javne rasprave su: Samir Beglerović, Anto Domazet, Orhan Jašić, David Kamhi, fra Ivo Marković, Krsto Mijanović i Žarko Papić. Raspravu će moderirati Asim Zubčević.

Pluralnost bosanskog društva, kao i svakog drugog u svijetu, uključuje teško izbrojivo mnoštvo sadržaja – naraštajskih, religijskih, ekonomskih, političkih, ideologijskih, i tako dalje. Kada je društvena pluralnost usmjerena prema poželjnoj budućnosti, čemu služe politički, kulturni i ekonomski poreci, ti različiti sadržaji mogu doprinositi osvješćenju odgovornosti i odnosa prema pojedincu, zajednicama i svijetu. Ali, mogu biti i okrutno zloupotrebljavani protiv čovjeka i svijeta. Bosanska društvena pluralnost se u dugome razdoblju, i pored svoje raskošnosti, uglavnom pokazuje kao agonija uzrokovana nedostatkom jasne vizije budućnosti kojoj bi ta pluralnost mogla bitno doprinositi. Umjesto njenog štićenja i njegovanja, kao dobra najvišeg reda, ideologijski su konstruirane i podržavane suprotstavljenosti i isključivanja.

U ovoj javnoj raspravi bit će preispitivani različiti vidici političke, kulturne i ekonomske pluralnosti bosanskog društva s obzirom na sadašnja, prošla i buduća stanja. Okviri tih preispitivanja su opće prilike svijeta. Odabrani govornici promatrat će ta pitanja u različitim vidicima.

Samir Beglerović je profesor na Fakultetu islamskih nauka Univerziteta u Sarajevu. Područja njegovoga zanimanja su tesavvuf, ezoterijski aspekti nove religioznosti i kulturna povijest bosanskih muslimana i komparativne religije. I pored ostalih, objavio je sljedeće knjige: *Akaidska učenja Ebu Hanife* s Adnanom Silajdžićem (Sarajevo, 2017)*; Tesavvuf Bosne u vidicima Fejzulaha Hadžibjarića* (Sarajevo, 2014); *Abd al-Kadir al-Gajlani i derviški red kaderija* (Sarajevo, 2009).

Anto Domazet je profesor Ekonomskog fakultetu Univerziteta u Sarajevu. Radio je kao menadžer u naftnim kompanijama, a posebno dugo kao potpredsjednik Energoinvesta, i potom kao direktor Ekonomskog instituta Sarajevo. Područja njegovih profesionalnih zanimanja su globalizacija i globalni marketing te tranzicija i konkurentnost. U tim područjima objavio je impresivan broj knjiga i članaka.

Orhan Jašić je asistent Fakulteta islamskih nauka Univerziteta u Sarajevu. Područja njegovih naučnih zanimanja su teologija i filozofija, a naročito integrativna bioetika i religiologija.

David Kamhi je profesor Muzičke akademije Univerziteta u Sarajevu. Uz svoje osnovne akademske predmete – violina, viola i metodika violine – tokom života bavio se različitim pitanjima historije, muzičke kulture i drugih oblika umjetnosti bosanskih Jevreja. Naročito su ga zanimala prožimanja različitih kulturnih sadržaja unutar bosanske cjelovitosti, a prije svega u muzici.

Krsto Mijanović je univerzitetski profesor, dopredsjednik Međunarodnog foruma Bosna i istraživač odnosa tehnološkog razvoja i čuvanja prirodne okoline. Bavio se i pitanjima bosanske religijske pluralnosti i unapređenja odnosa naučnih istraživanja i univerzitetskih obrazovnih programa.

Fra Ivo Marković je franjevački redovnik, svećenik i pisac. Široj bosanskoj javnosti poznat je po svom zagovoru interreligijskog dijaloga i harmoniziranja odnosa među činiteljima bosanske pluralnosti. Osnivač i voditelj je zbora *Pontanima*, proslavljenog u zemlji i svijetu, uvjerljivog simbola bosanske pluralnosti.

Žarko Papić je političar, diplomata i istraživač različitih društvenih sadržaja politike, kulture i ekonomije u zemlji i svijetu. Njegovo pisano djelo obuhvata brojne sadržaje jugoslavenske i postjugoslavenske političke, kulturne i ekonomske drame. Njegove analize i prikazi bosanske društvene zbilje nezaobilazna su osnova svakog odnosa prema politici, kulturi i ekonomiji ove zemlje.

Asim Zubčević je docent na Fakultetu islamskih nauka Univerziteta u Sarajevu. Njegovo područje je historija kulture, a naročito historija pismenosti i knjige u Sarajevu u vremenu osmanske vlasti.

Rasprava je otvorena za članove i prijatelje Međunarodnog foruma Bosna, predstavnike medija i širu javnost.

Nermina Jusić

MFB koordinator